b'\n_START_ARTICLE_\nJ\xc3\xa4rki ja tunteet (elokuva)\n_START_SECTION_\nJuoni\n_START_PARAGRAPH_\nHerra Dashwoodin (Tom Wilkinson) kuoltua h\xc3\xa4nen vaimonsa (Gemma Jones) ja kolme tyt\xc3\xa4rt\xc3\xa4\xc3\xa4n, Elinor (Emma Thompson), Marianne (Kate Winslet) ja Margaret (Emilie Fran\xc3\xa7ois), kuulevat tyrmistyksekseen, ett\xc3\xa4 he saavat perinn\xc3\xb6ksekseen vain 500 puntaa vuodessa. Heid\xc3\xa4n Norland Parkin kartanonsa puolestaan menee kokonaisuudessaan herra Dashwoodin edellisest\xc3\xa4 avioliitosta syntyneelle pojalle, Johnille (James Fleet). Johnin juonitteleva, ahne ja hienosteleva vaimo Fanny (Harriet Walter) asettuu v\xc3\xa4litt\xc3\xb6m\xc3\xa4sti aviomiehineen Dashwoodien palatsimaiseen taloon ja pyyt\xc3\xa4\xc3\xa4 veljens\xc3\xa4 Edward Ferrarsin (Hugh Grant) vierailulle luokseen. Edwardin ja Elinorin v\xc3\xa4lille muodostuu yst\xc3\xa4vyys, mik\xc3\xa4 harmittaa Fannya, ja h\xc3\xa4n p\xc3\xa4\xc3\xa4tt\xc3\xa4\xc3\xa4kin est\xc3\xa4\xc3\xa4 sen keinoja kaihtamatta._NEWLINE_Leskeytyneen rouva Dashwoodin serkku, sir John Middleton (Robert Hardy), tarjoaa Devonshiressa sijaitsevilta Barton Park-tiluksiltaan pient\xc3\xa4 m\xc3\xb6kki\xc3\xa4 rouva Dashwoodin ja t\xc3\xa4m\xc3\xa4n tytt\xc3\xa4rien k\xc3\xa4ytt\xc3\xb6\xc3\xb6n. Dashwoodit muuttavat m\xc3\xb6kkiin pikimmiten. Barton Parkissa Marianne tapaa vanhemman eversti Brandonin (Alan Rickman), joka rakastuu h\xc3\xa4neen ensi silm\xc3\xa4yksell\xc3\xa4. Eversti saa kilpailijakseen h\xc3\xa4ik\xc3\xa4isev\xc3\xa4n mutta petollisen John Willoughbyn (Greg Wise), joka vie Mariannen syd\xc3\xa4men. Dashwoodin perheen tiet\xc3\xa4m\xc3\xa4tt\xc3\xa4 paljastuu, ett\xc3\xa4 Brandonin hoidokki odottaa Willoughbyn lasta, jolloin Willoughbyn t\xc3\xa4ti lady Allen tekee sukulaispoikansa perinn\xc3\xb6tt\xc3\xb6m\xc3\xa4ksi. Willoughby muuttaa Lontooseen s\xc3\xa4rkien Mariannen syd\xc3\xa4men._NEWLINE_Sir Johnin anoppi, rouva Jennings (Elizabeth Spriggs), kutsuu tytt\xc3\xa4rens\xc3\xa4 ja lankonsa, herra ja rouva Palmerin (Hugh Laurie ja Imelda Staunton), vierailulle. Mukanaan Palmerit tuovat k\xc3\xb6yhtyneen Lucy Steelen (Imogen Stubbs). Lucy uskoutuu Elinorille ja kertoo, ett\xc3\xa4 h\xc3\xa4n ja Edward meniv\xc3\xa4t salaa kihloihin viisi vuotta sitten, murskaten Elinorin romanttiset toiveet Edwardin saralta. Rouva Jennings vie Lucyn, Elinorin ja Mariannen Lontooseen, miss\xc3\xa4 he kohtaavat Willoughbyn er\xc3\xa4iss\xc3\xa4 tanssiaisissa. Heille selvi\xc3\xa4\xc3\xa4, ett\xc3\xa4 mies on kihloissa eritt\xc3\xa4in varakkaan neiti Greyn (Lone Vidahl) kanssa. My\xc3\xb6s Edwardin ja Lucyn salainen kihlaus tulee ilmi. Edwardin \xc3\xa4iti vaatii poikaansa peruuttamaan kihlauksen. Kun Edward kielt\xc3\xa4ytyy, h\xc3\xa4nen omaisuutensa vied\xc3\xa4\xc3\xa4n ja annetaan h\xc3\xa4nen nuoremmalle veljelleen Robertille (Richard Lumsden)._NEWLINE_Matkalla takaisin Devonshireen Elinor ja Marianne pys\xc3\xa4htyv\xc3\xa4t y\xc3\xb6ksi Palmerien kartanolle, joka sijaitsee l\xc3\xa4hell\xc3\xa4 Willoughbyn tiluksia. Marianne ei voi vastustaa kiusausta ja k\xc3\xa4velee viisi mailia rankkasateessa k\xc3\xa4yd\xc3\xa4kseen katsomassa entisen rakastettunsa tiluksia. Sen seurauksena h\xc3\xa4n sairastuu vakavasti, ja eversti Brandonin pelastettua h\xc3\xa4net Elinor hoitaa h\xc3\xa4net j\xc3\xa4lleen terveeksi._NEWLINE_Kun Marianne on toipunut, sisarukset palaavat kotiin. Siell\xc3\xa4 he kuulevat, ett\xc3\xa4 neiti Steelest\xc3\xa4 on tullut rouva Ferrars, joten he uskovat t\xc3\xa4m\xc3\xa4n menneen naimisiin Edwardin kanssa. Edward saapuu kuitenkin selitt\xc3\xa4m\xc3\xa4\xc3\xa4n, ett\xc3\xa4 neiti Steele on odottamatta nainutkin Robert Ferrarsin ja ett\xc3\xa4 h\xc3\xa4n itse ei n\xc3\xa4in ollen ole en\xc3\xa4\xc3\xa4 kihloissa. Edward kosii Elinoria ja ryhtyy pastoriksi, kun taas Marianne rakastuu eversti Brandoniin ja menee naimisiin t\xc3\xa4m\xc3\xa4n kanssa.\n_START_SECTION_\nPalkinnot\n_START_PARAGRAPH_\nElokuva sai Oscar-palkinnon parhaasta sovitetusta k\xc3\xa4sikirjoituksesta. Se oli ehdolla my\xc3\xb6s kuuteen muuhun Oscar-palkintoon: parhaaseen naisp\xc3\xa4\xc3\xa4osaan, parhaaseen naissivuosaan, parhaaseen kuvaukseen, parhaaseen puvustukseen, parhaaseen alkuper\xc3\xa4iseen draamas\xc3\xa4vellykseen sek\xc3\xa4 parhaan elokuvan Oscar-palkintoon.'